钦定古今图书集成/历象汇编/岁功典/第027卷 > 上元夜六首 崔液
## 钦定古今图书集成/历象汇编/岁功典/第027卷 > 上元夜六首 崔液

玉漏铜壶且莫催，铁关金锁彻明开。谁家见月能闲
坐，何处闻灯不看来。

神灯佛火百轮张，刻像图形七宝装。影里如开金口
说，空中似放玉毫光。

今年春色胜常年，此夜风光最可怜。𫛛鹊楼前新月
满，凤凰台上宝灯然。

金勒银鞍控紫驑，玉轮珠幰架青牛。骖驔始散《东城
曲》，倏忽还来南陌头。

公子王孙意气骄，不论相识也相邀。最怜长袖风前
弱，更赏新弦暗里调。

星移汉转月将微，露洒烟飘灯渐稀。犹惜路傍歌舞
处，踟蹰相顾不能归。